和羅仲素寄子靜長篇
作者：陳淵
朝代：宋

paragraphs: 龜山絕壑蟠豫章，秀幹往往參天長。
十年收拾多散亡，只有太白追蟾光。
知君所得不可詳，宴坐鐔溪名益彰。
獨嘗爲我露其鋩，盡掃楊墨揮韓莊。
邇來黄面稍侵疆，劍藏于室矢在房。
分將肌肉剜爲瘡，猶說道心乃平常。
我欲從之挹餘芳，竟坐此傳乖所望。
新詩謾說陋漢唐，直以未畫窮羲皇。
豈知籓籬不自防，欲舉萬目誰爲綱。
况彼桀驁非勤王，安用援手登之堂。
愛君駿足如飛黄，一空冀北無留良。
四蹄雷雹方騰驤，肯如駑馬徒爭强。